ROMÂNIA

JUDETUL ARAD

COMUNA ŞIMAND

CONSILIUL LOCAL

**HOTĂRÂREA NR.34**

**DIN 28.03.2017**

**Privind aprobarea Regulamentului privind înregistrarea audio a şedinţelor Consiliului local al comunei Şimand**

**CONSILIUL LOCAL AL COMUNEI ŞIMAND**, întrunit în şedinţa sa ordinară din data de 28.03.2017

Având în vedere :

- expunerea de motive întocmită de către d-nul consilier local Bogdan Petru;

- raportul d – nei secretar Brîndaş Lavinia;

- prevederile Legii nr.544/2001, privind liberul acces la informaţiile de interes public;

- prevederile Legii nr. 52/2003, privind transparenţa decizională în administraţia publică;

- prevederile art. 36 alin. (1) şi alin. ( 3 ), lit. a ) din Legea nr. 215/2001- Legea administraţiei publice locale, republicată, cu modificările şi completările ulterioare;

- Regulamentul de Organizare şi Funcţionare al Consiliului Local al comunei Şimand;

- votul „pentru” a 10 consilieri, din cei 12 în funcţie, fiind prezenţi 10 consilieri

În temeiul art.45, alin ( 1 ) din Legea nr.215 din 23 aprilie 2001 privind administraţia publică locală, republicată, cu modificările şi completările ulterioare

**H O T Ă R Ă Ş T E:**

**Art.1**. - Se aprobă Regulamentul privind înregistrarea audio a şedinţelor Consiliului local al comunei Şimand, conform anexei nr.1 care face parte integrantă din prezenta hotărâre.

**Art.2**. - Cu ducerea la îndeplinire a prevederilor prezentei hotărâri se încredinţează primarul comunei Şimand şi se comunică la:

* **Instituţia Prefectului - judeţul Arad, Serviciul juridic şi contencios administrativ;**

Preşedinte de şedinţă, Avizat de legalitate,

Bogdan Petru secretar Brîndaş Lavinia

**EXPUNERE DE MOTIVE**

**PRIVIND NECESITATEA APROBĂRII REGULAMENTULUI PRIVIND ÎNREGISTRAREA AUDIO A ŞEDINŢELOR CONSILIULUI LOCAL AL COMUNEI ŞIMAND**

Subsemnatul Bogdan Petru, consilier local în cadrul Consiliului local al comunei Şimand, având în vedere prevederile:

* Legii nr.544/2001 privind liberul acces la informaţiile de interes public,
* Legii nr. 52/2003 privind transparenţa decizională în administraţia publică,
* Prevederile art. 36 alin. 1 din Legea nr. 215/2001- Legea administraţiei publice locale, republicată cu modificările şi completările ulterioare;
* Regulamentul de Organizare si Functionare al Consiliului Local al comunei Şimand,

consider oportună aprobarea Regulamentului privind înregistrarea audio a şedinţelor Consiliului Local al comunei Şimand având în vedere faptul că acest Regulament are rolul de a contribui la redactarea proceselor-verbale ale ședințelor de consiliu local în sensul consemnării întocmai, în cuprinsul acestora, a tuturor problemelor dezbătute/opiniilor exprimate în cadrul ședinței.

**Consilier local**

**Bogdan Petru**

ROMÂNIA

JUDETUL ARAD

COMUNA ŞIMAND

CONSILIUL LOCAL

**Anexa nr.1 la HCL 34/28.03.2017**

**REGULAMENT PRIVIND ÎNREGISTRAREA AUDIO A ŞEDINŢELOR CONSILIULUI LOCAL**

**AL COMUNEI ŞIMAND**

**CAPITOLUL 1  
INTRODUCERE**

**1.1.**Prezentul Regulament reglementează procedura de înregistrare şi păstrare a înregistrărilor audio ale ședințelor de consiliu local.

**1.2.** Ședințele de consiliu local sunt publice.

**1.3.** Acțiunea de înregistrare audio a ședințelor de consiliu local are ca scop de a contribui la redactarea proceselor-verbale ale ședințelor de consiliu local, în sensul consemnării întocmai, în cuprinsul acestora, a tuturor problemelor dezbătute/opiniilor exprimate în cadrul ședinței.

**CAPITOLUL 2**

**ÎNREGISTRAREA AUDIO  
ÎN SALA DE DESFĂȘURARE A ȘEDINȚEI DE CONSILIU LOCAL**

**2.1. Asigurarea tehnicii de înregistrare**  
Tehnica aferentă înregistrării audio este asigurată de către Primăria comunei Șimand.

**2.2. Notificarea despre înregistrarea audio a şedinţelor de consiliu local**  
 La începutul fiecărei şedinţe, preşedintele de şedinţă va informa pe cei prezenţi cu privire la faptul că ședința de consiliul local va fi înregistrată audio și că este necesar ca pentru asigurarea unei bune calități a înregistrării, exprimările să fie clare iar conversațiile simultane să fie evitate.

  **CAPITOLUL 3  
ÎNREGISTRAREA AUDIO A ŞEDINŢELOR**

**3.1.Atribuţii**  
    Răspunderea pentru efectuarea și păstrarea înregistrării audio cade în sarcina secretarului Primăriei comunei Șimand.

**3.2. Începutul ședinței de consiliu local**

Înregistrarea audio începe din momentul deschiderii şedinţei de consiliu local.

**3.3. Procesul de înregistrare audio**

   Secretarul Primăriei comunei Șimand va asigura înregistrarea audio a şedinţei, în integritate, fără a stopa iar în cazul unor defecţiuni tehnice ale echipamentului de înregistrare audio, survenite în timpul desfăşurării şedinţei, acesta nu este în drept să modifice sau să şteargă înregistrările audio deja efectuate.

 **3.4. Modul de procedare în cazul nefuncţionării tehnicii de înregistrare**

**3.4.1** În cazul depistării unor deficienţe de funcţionare a sistemului de înregistrare audio, înainte de începerea şedinţei şi / sau în timpul desfăşurării şedinţei, secretarul Primăriei este obligat să anunţe imediat, despre acest fapt, preşedintele de şedinţă şi participanţii ( primar, secretar, consilieri locali, etc. )

**3.4.2** Începerea/continuarea lucrărilor şedinţei de consiliu, fără înregistrare audio, se va face numai după obţinerea votului majorităţii consilierilor locali, la propunerea făcută în acest sens de către preşedintele de şedinţă.

**3.5. Procedura de încheiere a înregistrării**

După încheierea şedinţei de consiliu local, de către preşedintele de şedinţă, procesul de înregistrare audio va fi oprit.

**3.6. Procedura după şedinţa de consiliu local**

Secretarul Primăriei comunei Şimand va utiliza înregistrarea audio a şedinţei de consiliu local în scopul redactării procesului verbal al ședinței de consiliu pentru consemnarea întocmai, în cuprinsul acestuia, a tuturor problemelor dezbătute și a opiniilor exprimate în cadrul ședinței, așa cum rezultă din înregistrarea audio.

**CAPITOLUL 4  
PĂSTRAREA ÎNREGISTRĂRILOR   
AUDIO**

**4.1. Păstrarea înregistrărilor audio**

**4.1.1.** Înregistrarea audio se păstrează până la data votării, de către consilierii locali, a procesului verbal aferent ședinței înregistrate.

**4.1.2.** Prin votarea în unanimitate a proiectului de hotărâre privind aprobarea procesului al ședinței de consiliu local, consilierii locali confirmă faptul că în cuprinsul acestui proces se regăsește integral conținutul înregistrării audio al ședinței aferente.

**CAPITOLUL 5  
SOLICITAREA AUDIERII ÎNREGISTRĂRILOR   
AUDIO ALE ŞEDINŢELOR DE CONSILIU LOCAL**

**5.1. Audierea înregistrărilor audio**

Audierea înregistrării şedinţei anterioare se face la solicitarea a cel puţin a unuia dintre consilierii locali, în cadrul şedinţei de consiliu local următoare, atunci cînd se consideră că în procesul verbal al şedinţei respective nu au fost menţionate cu exactitate opiniile exprimate de acesta sau când există divergențe în acest sens.

**CAPITOLUL 6**

**DISPOZIŢII FINALE**

**6.1.** Înregistrarea audio a ședințelor de Consiliu local, în alte condiții și de către alt personal decât cel prevăzut mai sus, precum și o eventuală înregistrare audio-video se poate face numai cu acordul fiecărui participant la ședință, care în exercitarea dreptului la propria imagine poate să interzică ori să împiedice reproducerea, în orice mod, a înfățișării sale fizice ori a vocii sale sau, după caz, utilizarea unei asemenea reproduceri.

**6.2.** În cazul constatării unor fapte care încalcă prevederile pct. nr.6.1., președintele de ședință întrerupe dezbaterile până la remedierea situației survenite.

**6.3.** Pentru asigurarea liberului acces la informațiile de interes public, secretarul comunei va pune la dispoziția celor interesați, copia procesului verbal în care a fost consemnat integral, conținutul înregistrării audio.

**6.4.** Prezentul Regulament intră în vigoare începând cu prima şedinţă de consiliu local premergătoare celei în care a fost aprobat.

Preşedinte de şedinţă, Avizat de legalitate,

Bogdan Petru secretar Brîndaş Lavinia